別何員外
作者：元結
朝代：唐

paragraphs: 誰能守清躅，誰能嗣世儒。
吾見何君饒，爲人有是夫。
黜官二十年，未曾暫崎嶇。
終不病貧賤，寥寥無所拘。
忽然逢知己，數月領官符。
猶是尚書郎，收賦來江湖。
人皆悉蒼生，隨意極所須。
比盜無兵甲，似偷又不如。
公能獨寬大，使之力自輸。
吾欲探時謠，爲公伏奏書。
但恐抵忌諱，未知肯聽無。
不然且相送，醉歡於坐隅。